Oikeusministeriö 
Lainvalmisteluosasto	

	

Oikeusministeriön kirje 2.2.2005 nro OM 4/41/2004

Lausunto eräistä kiinteistöjen omistajatietojen ajantasaisuutta parantavista säännöksistä
Maanmittauslaitoksen keskushallinto esittää sähköistä kiinteistönvaihdantaa selvittäneen toimikunnan I osamietinnöstä lausuntonaan seuraavaa.
		Kuolinpesien yhteystiedot
		Kuolinpesän yhteystietojen saaminen verohallinnolta on erittäin hyödyllistä myös Maanmittauslaitokselle, erityisesti toimitustuotannolle.
		Kaupanvahvistajien ilmoitusten lähettäminen sähköisesti
		Sähköisen tiedonsiirron käyttöönotto ilmoitusten lähettämisessä on useastakin syystä kannatettavaa. Maanmittauslaitoksen toimintojen kannalta tietojen saannilla on kaksi tehtävää. Maanmittauslaitos pitää kiinteistöjen kauppahintarekisteriä, jonka tiedot perustuvat suurelta osin kiinteistönluovutusilmoituksiin. Toisaalta maanmittaustoimistot merkitsevät omalla vastuualueellaan kiinteistörekisteriin määräalat ja erillisinä luovutetut yhteisalueosuudet. Kiinteistörekisteriä pitävien kuntien asemakaava-alueella määräalojen ja osuuksien rekisteröinti kuuluu kunnan kiinteistöinsinöörille.
		Osa nykyiseen kiinteistönluovutusilmoitukseen merkittävistä tiedoista saadaan ainoastaan luovutusosapuolilta. Maanmittaustoimistolla ei esimerkiksi ole käytettävissään luotettavia ja kattavia tietoja rakennuksista. Maanmittauslaitos toivoo saavansa olla yhteistyössä tallennustyövälinettä kehitettäessä ja sähköisen lomakkeen sisältöä suunniteltaessa. 
		Kaupanvahvistajien valvonta
		Nopeutettu kiinteistönluovutustietojen käsittely lisää vaatimuksia kaupanvahvistajien toiminnan valvontaan. Voimassa olevien säännösten, joihin toimikunta ei ole ehdottanut muutoksia, mukaan käräjäoikeuden tai asianomaisen viraston määräyksen nojalla toimivalta kaupanvahvistajalta voidaan peruuttaa määräys, jos siihen on aihetta. Säännös on käyttökelpoinen, ja ainakin käräjäoikeuden määräämiltä vahvistajilta on eri syistä oikeuksia peruutettu. Sen sijaan jo 25 vuotta jatkunut kauppahintarekisterin pito on osoittanut, että eräiden virka-asemansa perusteella toimivien kaupanvahvistajien toimintaan on erittäin vaikea puuttua, vaikka toistuvista lai-
		minlyönneistä on ilmoitettu asianomaiselle virastolle. Tämän vuoksi Maanmittauslaitos ehdottaa, että kaupanvahvistaja-asetukseen otettaisiin säännökset siitä, missä tapauksissa virasto voi määräajaksi tai kokonaan kieltää palveluksessaan olevaa, asetuksen 1 §:n 1 momentin 1 kohdassa tarkoitettua virkamiestä toimimasta kaupanvahvistajana. Siltä varalta, että virasto ei ryhdy tarvittaviin toimenpiteisiin, täytyisi myös käräjäoikeudella olla mahdollisuus kiellon antamiseen. On todennäköistä, että pelkkä mahdollisuus kaupanvahvistajan oikeuksien peruuttamisesta parantaa oleellisesti määräaikojen noudattamista ja ilmoittavien tietojen laatua. 
		Kaupanvahvistajien koulutus
		Kaupanvahvistajan ilmoituksen luotettavuustasoa voidaan kohottaa, jos kaupanvahvistajilta vaaditaan riittävät perustiedot kiinteistötietojärjestelmän (KTJ) käyttämisestä, kiinteistöjärjestelmästä yleensäkin ja kiinteistöjen kauppahintarekisteristä. Niille, jotka ovat halukkaita jatkamaan kaupanvahvistajina, on syytä tarjota asiaan perehdyttävää koulutusta. Se voitaisiin järjestää etäopetuksena tietoverkon välityksellä. Edelleen Maanmittauslaitos ehdottaa, että kaupanvahvistajien täytyisi suorittaa erityinen näyttökoe. Myös se voitaisiin toteuttaa verkon kautta, eikä erityisiä tutkintotilaisuuksia siten tarvittaisi.   
		Muutosehdotukset säädösteksteihin
		Laki lainhuuto- ja kiinnitysrekisteristä
		Lain 21 §:n 1 momentin ensimmäisessä virkkeessä on sana kiinteistönjaotuksesta. Vakiintuneessa kielenkäytössä sana kirjoitetaan muodossa kiinteistöjaotus.
		Toimikunnan ehdotuksen mukaan lain 21 §:n 1 momentin loppuosa kirjoitetaan seuraavasti:
			 ….. ja muista maa- ja vesialueiden yksiköistä sekä määräaloista kiinteistörekisteristä.
		Erillisenä luovutettu yhteisalueosuus merkitään kiinteistörekisteriin määräalaa koskevia säännöksiä soveltuvin osin noudattaen. Maanmittauslaitos ehdottaa, että 21 §:n loppuosa kirjoitetaan selvyyden vuoksi seuraavasti: 
			….. ja muista maa- ja vesialueiden yksiköistä sekä määräaloista ja yhteisalueosuuksista kiinteistörekisteristä.
		Valtioneuvoston asetus kaupanvahvistaja-asetuksen muuttamisesta
		4 § 2 momentti
		Maanmittauslaitos ehdottaa, että kaupanvahvistajan on ennen luovutuskirjan vahvistamista tarkistettava ne tiedot, jotka voimassa olevan asetuksen mukaan on tarkistettava pyynnöstä. Ehdotetulla menettelyllä saadaan jo ennen vahvistamista korjatuksi suuri osa luovutuskirjoissa olevista virheellisistä tai vanhentuneista kiinteistötunnuksista.
		7 § 2 momentti
		Edellä lainhuuto- ja kiinnitysrekisteriä koskevien perustelujen mukaisesti Maanmittauslaitos ehdottaa, että asetuksen 7 §:n 2 momentti kirjoitetaan seuraavasti:
				Jos luovutuksen kohteena on määräala tai yhteisalueosuus tai jos määräala tai yhteisalueosuus on pidätetty luovuttajalle, kaupanvahvistajan on samassa ajassa lähetettävä postitse tai sähköisesti jäljennös luovutuskirjasta ja sen mahdollisesta karttaliitteestä sille kiinteistörekisterin pitäjälle, jonka alueella määräala tai se kiinteistö, josta yhteisalueosuus on luovutettu tai pidätetty, sijaitsee.		
		Yhteisalueosuutta koskevien tarkennusten lisäksi ehdotetaan puhuttavaksi mahdollisesta karttaliitteestä, koska yhteisalueosuuksilla ei ole sijaintia ja koska määräalan luovutuskirjoissa ei esimerkiksi tonttijaon mukaisen tontin tai kiinteistölle kuuluvan saaren luovutuksissa aina käytetä karttaliitettä. 
		13 § 1 momentti
		Maanmittaustoimisto tarvitsee kiinteistöjen kauppahintarekisterin pitoa varten tiedot kaikista kaupanvahvistajan ilmoituksista eikä vain niiltä alueilta, joilla maanmittaustoimisto on kiinteistörekisterin pitäjä. Sana ”kiinteistö” ehdotetaan korvattavaksi kattavammalla käsitteellä ”luovutuksen kohde”.
		Maanmittauslaitos ehdottaa, että momentti kirjoitetaan seuraavasti:
		Oikeusministeriö luovuttaa kaupanvahvistajan ilmoituksiin perustuvia tietoja sähköisessä muodossa sille maanmittaustoimistolle, kunnalle, verovirastolle ja maistraatille, jonka alueella luovutuksen kohde sijaitsee. 
13 § 2 momentti
Maanmittaustoimisto voi käytännössä huomata virheen joko kauppahintarekisterin pitäjänä tai kiinteistörekisterin pitäjänä sekä kunta lisäksi kiinteistörekisterin pitäjänä. Kunnan kiinteistörekisterin pitäjänä toimii kiinteistöinsinööri. Maanmittauslaitos pitää tiedonkulun nopeuden ja kaksinkertaisen työn välttämisen kannalta tärkeänä, että maanmittaustoimisto tai kiinteistöinsinööri voivat suoraan korjata kohdetta koskevan virheen niissä tapauksissa, joissa lainhuutoa ei ole myönnetty. Momentti voitaisiin silloin kirjoittaa: 
		Jos maanmittaustoimisto tai kunnan kiinteistöinsinööri havaitsee virheen tai puutteen luovutuksen kohdetta koskevissa tiedoissa, sen on ilmoitettava siitä oikeusministeriölle korjauksen tekemistä varten. Oikeusministeriö voi antaa maanmittaustoimistolle tai kiinteistöinsinöörille oikeuden edellä tarkoitettujen tietojen korjaamiseen teknisen käyttöyhteyden avulla niissä tapauksissa, joissa luovutukselle ei ole myönnetty lainhuutoa.  
 Pääjohtaja		Jarmo Ratia
Yli-insinööri		Tuomas Lukkarinen